Baaitjie-moord: ANC-man in hof | News24
Baaitjie-moord: ANC-man in hof
Zoniselo Magawu stap tussen gewapende polisielede na die hof. Foto's: Emile Hendricks
DIE gemeenskap van Daniëlskuil wat deur die skietdood van Johannes Baaitjie en Shuping Nouse geruk is, sal tot 22 September moet wag vir Zet (Zoniselo) Magawu se borgtogaansoek.
Die borgtogaansoek sal in die landdroshof in Daniëlskuil aangehoor word, anders as die eerste twee verskynings, wat in die landdroshof in Postmasburg was.
Magawu word nou deur twee aanklagte van moord in die gesig gestaar nadat Nouse verlede week in die hospitaal aan sy wonde beswyk het.
Adv. Hannes Cloete, vir die staat, het uitstel gevra omdat hy sekere getuies nog moet raadpleeg.
Cloete voer aan die moorde is beplan en met voorbedagte rade gepleeg.
Baaitjie en Nouse het op 18 Augustus gedink hulle gaan 'n potensiële kliënt oor 'n groot bouprojek spreek toe hulle geskiet is.
Baaitjie se lyk is met twee skietwonde in die kop en een in die bolyf by die hoofpad tussen Daniëlskuil en Postmasburg gekry.
Nouse is met 'n skietwond naby die Laerskool Postmasburg gevind.
Adv. Sakkie Nel, vir Magawu, het aangevoer dit is 'n ingewikkelde saak.
Hy het die dossier nie onder oë gehad nie. Hy sal staatsgetuies uiteraard nie mag raadpleeg nie.
Die polisie het 'n sterk teenwoordigheid in die hofsaal gehandhaaf waar die slagoffers se familielede en lede van die gemeenskap stil na Magawu se agterkop gestaar het.
Baaitjie het wyk 2 as DA-kandidaat in die onlangse munisipale verkiesing gewen, terwyl wyk 1, waar Magawu die ANC-kandidaat was, deur George Ngesi van die Kgatelopele Community Forum (KCF) afgeneem is.
DA-ondersteuners het gister saam met lede van die KCF, die EFF en die Save Tsantsabane Coali­tion 'n griefskrif aan die Nasionale Vervolgingsgesag (NVG) oorhandig. Hulle het versoek dat Magawu se borgtogaansoek geweier word. Volgens hulle was die "teregstellings" afskuwelik en skokkend.
Omdat Magawu in onverwante sake van ander ernstige misdade soos diefstal aangekla word, meen hulle sy vrylating kan die reeds plofbare atmosfeer in die gemeenskap aanblaas.
Adv. Boitumelo Babuseng, kiesafdelingshoof van die DA in Da­niëlskuil en ook lid van die wetgewer, het beloof hulle sal die tussenverkiesing wat weens Baaitjie se dood teweeggebring is ter ere van hom beveg.
"Ons en koalisielede sal die Noord-Kaap in 2019 oorvat. Die ANC sal binnekort weens spanning aan suikersiekte en hoë bloeddruk ly."
Norman Prince, KCF-leier, het ondersteuners gevra om alle doodsdreigemente by die polisie aan te meld. "Ons sal die ANC
by die stembus verslaan, nie
met geweld nie."
'n Handjievol vroue in ANC-
T-hemde het Magawu se verkiesingsplakkaat op 'n veilige afstand van die DA-ondersteuners agter 'n polisielint omhoog gehou.
Prince het die ANC-ondersteuners se teenwoordigheid as onsensitief beskryf.
"Indien die ANC-lede 'n kandidaat in Baaitjie se wyk in die tussenverkiesing voorstel, is hulle boewe."
Dirk Aasvoël, EFF-voorsitter in Kgatelopele, en Michael Mabila, leier van die Save Tsantsabane Coalition in Postmasburg, sê hulle sal die DA in die tussenverkiesing steun.